**Ministru kabineta noteikumu projekta „****Grozījumi Ministru kabineta 2004.gada 24.augusta noteikumos Nr.740 „Noteikumi par stipendijām”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Augstskolu likuma 52.panta trešā daļā un Izglītības likuma 14.panta 23.punkts |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kārtību kādā tiek piešķirtas stipendijas valsts finansētajās studiju vietās, nosaka Ministru kabineta 2004.gada 24.augusta noteikumi Nr.740 „Noteikumi par stipendijām” (turpmāk – noteikumi Nr.740), kuri ir izdoti, pamatojoties uz Augstskolu likuma 52.panta trešo daļu un Izglītības likuma 14.panta 23.punktu.  Noteikumu Nr.740 6.1. apakšpunkts nosaka, ka katrai valsts finansētajai pilna laika bakalaura studiju programmas vietai, profesionālās augstākās izglītības programmas vietai, maģistra studiju programmas vietai un rezidenta medicīnā studiju vietai ir piešķirti 145,13 *euro* gadā iemaksām augstskolas vai koledžas stipendiju fondā, 6.2.apakšpunkts nosaka, ka katrai pilna laika doktora studiju programmas vietai ir piešķirti 990,32 *euro* gadā un 6.3.apakšpunkts nosaka, ka katrai pilna laika doktora studiju programmas vietai izglītības un zinātnes ministra apstiprinātajā izglītības tematiskajā jomā ir piešķirti 1024,47 *euro* gadā.  Noteikumu Nr.740 8.1.apakšpunkts nosaka minimālās stipendijas apmēru 99,60 *euro* apmērā mēnesī bakalaura studiju programmas, profesionālās augstākās izglītības programmas, maģistra studiju programmas studentam un rezidentam medicīnā, kuru, balstoties uz noteikumu Nr.740 4.1.1. apakšpunktu, izmaksā 10 mēnešus gadā. Noteikumu Nr.740 4.1.2. apakšpunkts nosaka, ka doktora studiju programmas studentam stipendiju izmaksā 11 mēnešus gadā.  Ņemot vērā, ka bakalaura studiju programmas, profesionālās augstākās izglītības programmas, maģistra studiju programmas studentam un rezidentam medicīnā minimālās stipendijas apmērs ir gandrīz 7 reizes lielāks nekā vienai studiju vietai piešķirtās iemaksas augstskolas vai koledžas stipendiju fondā, tiek rīkots konkurss stipendiju piešķiršanai, balstoties uz noteikumu Nr.740 3.punktu, pamatojoties uz augstskolas vai koledžas izstrādāto stipendiju piešķiršanas kārtību. Šis jautājums ir mazāk aktuāls doktora studiju programmās, taču arī tajās ir iespēja, ka noteiktais minimālais stipendijas apmērs ir nedaudz lielāks nekā vienai studiju vietai piešķirtās iemaksas augstskolas vai koledžas stipendiju fondā.  Noteikumu Nr.740 10.punktā atrunātā stipendiju piešķiršanas kārtība nosaka, ka stipendiju piešķiršana balstās uz studenta sekmēm un zinātniskās darbības rādītājiem, taču šajos noteikumos nav atrunāts tas, vai stipendiju piešķiršanas konkurss tiek īstenots studiju programmas, fakultātes, studiju virziena vai dažādu studiju kursu ietvaros, atstājot šo jautājumu augstskolu un koledžu pārziņā.  Ministru kabineta 2006.gada 12.decembra noteikumu Nr.994 „Kārtība, kādā augstskolas un koledžas tiek finansētas no valsts budžeta līdzekļiem” (turpmāk – noteikumi Nr.994) 14.punkts nosaka valsts finansēto studiju vietu aprēķināšanas formulu. No noteikumu Nr.994 14.punktā un 17.2.apakšpunktā noteiktās formulas izriet, ka studiju finansējuma apmērs, ko augstskolai vai koledžai piešķir no valsts budžeta līdzekļiem tiek aprēķināts bakalaura, profesionālo, maģistra un doktora studiju programmu īstenošanai un valsts finansējums šo studiju vietu stipendijām ir šī finansējuma sastāvdaļa.  Pašreizējā noteikumu Nr.740 kārtība neierobežo stipendiju konkursus, kuros ir apvienotas kopā studiju programmas, kā arī neizslēdz iespēju veikt stipendiju fondā iemaksātā apmēra pārdali no vienas studiju programmas par labu citai. Šāda iespēja ir atšķirīga no noteikumos Nr.994 noteiktās finansēšanas kārtības, kura nosaka, ka šis finansējums ir piešķirams vienai studiju vietai studiju programmā. Šī atšķirība starp noteikumiem Nr.740 un noteikumiem Nr.994 pieļauj iespēju, ka valsts finansētu studiju vietai atvēlētie līdzekļi tiek izlietoti neatbilstoši to piešķiršanas mērķim – speciālistu sagatavošanai konkrētās studiju programmās.  Noteikumos Nr.740 nav arī noteikts, kā īstenot stipendiju piešķiršanas kārtību tajās studiju programmās, kurās studējošo iemaksas stipendiju fondā ir nepietiekamas, lai studiju programmas ietvaros nodrošinātu noteikumu Nr.740 minētās stipendijas izmaksāšanu atbilstoši šo noteikumu 4.1.apakšpunktā noteiktajam ilgumam, vai kurās ir radies finanšu līdzekļu pārpalikums, kurš nav pietiekamā apmērā, lai nodrošinātu vēl vienas stipendijas izmaksu atbilstoši noteikumu Nr.740 4.1.apakšpunktā un 8.punktā noteiktajam.  Šīs studiju programmas ir uzskatāmas par īpašu izņēmumu, kuram ir nepieciešams noteikt atšķirīgus stipendiju piešķiršanas noteikumus, lai būtu iespējams nodrošināt lietderīgāku valsts finansēto studiju vietu finansējuma atbilstību tā mērķim.  Tiesiskā regulējuma mērķis un būtība ir konkretizēt stipendiju piešķiršanas konkursa kārtību, norādot, ka tas ir īstenojams studiju programmas ietvaros. Savukārt, piešķirot stipendijas studiju programmas ietvaros, stipendijas tiek sadalītas pa studiju programmas akadēmiskajiem gadiem proporcionāli studējošo skaitam katrā akadēmiskajā gadā, kuri studē valsts finansētajās studiju vietās, vai arī citā veidā saskaņā ar augstākās izglītības iestādes stipendiju piešķiršanas nolikumu. Pašreizējā noteikumu Nr.740 redakcija ir interpretējama dažādos veidos, kas paskaidro konkretizēšanas nepieciešamību.  Tāpat līdz šim nav noteikumos Nr.740 atrunāts pēc kādiem kritērijiem tiek piešķirtas vienreizējās un paaugstinātās stipendijas. Grozījumi paredz, ka vienreizējo stipendiju un paaugstināto stipendiju piešķir saskaņā ar augstākās izglītības iestādes stipendiju piešķiršanas nolikumā noteiktajiem kritērijiem ar mērķi veicināt studējošo sekmes, zinātnisko pētniecību, izaugsmi un līdzdalību augstākās izglītības iestādes sabiedriskajā dzīvē, kā arī augstākās izglītības pieejamību.  Noteikumu projektā piedāvāts palielināt noteikumos Nr.740 paredzētās vienreizējās stipendijas apmēru – no vienas uz divām minimālajām stipendijām. Palielināta apjoma vienreizējā stipendija vairāk kalpotu studējošo motivēšanai.  Noteikumu projektā arī precizētas normas par stipendiju piešķiršanas prioritāti noteiktām sociālām personu grupām līdzvērtīgu sekmju un zinātnisko rādītāju gadījumā – noteikumu Nr.740 11.punkts. Ņemot vērā paaugstināto un vienreizējo stipendiju piešķiršanas specifiku, proti, iespējas tās piešķirt, piemēram, par īpašiem zinātniskiem vai studiju sasniegumiem, vai kā īpašu sekmju vai zinātnisko sasniegumu motivējošu veidu no noteikumu Nr.740 11.punkta izslēgtas vienreizējās un paaugstinātās stipendijas.  Noteikumu projekts regulē arī jautājumu, kā īstenot stipendiju piešķiršanas kārtību tajās studiju programmās, kurās studējošo iemaksas stipendiju fondā ir nepietiekamas, lai studiju programmas ietvaros nodrošinātu noteikumu Nr.740 minētās stipendijas izmaksāšanu atbilstoši šo noteikumu 4.1.apakšpunktā noteiktajam ilgumam, vai kurās ir radies finanšu līdzekļu pārpalikums, kurš nav pietiekamā apmērā, lai nodrošinātu vēl vienas stipendijas izmaksu atbilstoši noteikumu Nr.740 4.1.apakšpunktā un 8.punktā noteiktajam. Proti, augstākās izglītības iestādēm šādos gadījumos būs tiesības izvēlēties, vai stipendiju piešķirt uz īsāku laiku, nekā to nosaka šo noteikumu 4.1.apakšpunkts, vai arī piešķirt vienu vai vairākas vienreizējās stipendijas.  Šāds risinājums paredzēs nenovirzīt pāri palikušo finansējumu citām vajadzībām, saglabājot finansējumu atbilstoši tā mērķim – stipendijām attiecīgās studiju programmas studējošajiem, kuru daļa stipendiju saņems kā vienreizējo stipendiju vai uz īsāku termiņu.  Tāpat šāda situācija nav nelabvēlīga studentiem, kuri studē studiju programmās, kurās studējošo iemaksas stipendiju fondā ir nepietiekamas, lai studiju programmas ietvaros nodrošinātu noteikumu Nr.740 minētās stipendijas izmaksāšanu atbilstoši šo noteikumu 4.1.apakšpunktā noteiktajam ilgumam, jo situācijā, kurā studējošie no tām studiju programmām, kurās ir ļoti neliels studējošo skaits, piedalās stipendiju konkursā kopā ar citas studiju programmas valsts finansēto studiju vietu studējošajiem, nav garantēts, ka attiecīgajā semestrī (vai akadēmiskajā gadā) kāds no šīs studiju programmas studējošajiem būs starp stipendijas saņēmējiem. Izglītības un zinātnes ministrija izskatīja variantu, ka šo jautājumu studiju programmās ar nelielu valsts finansēto studiju vietu skaitu varētu risināt ar samazinātu stipendijas apjomu, bet nemainīgu stipendijas saņemšanas termiņu, bet, izvēlējās virzīt variantu, kurš pieļauj, ka augstākās izglītības iestāde var izmaksāt stipendiju uz mazāku termiņu, nevis samazinātu stipendijas apjomu vai arī izmaksāt vienu vai vairākas vienreizējās stipendijas. Starp abiem risinājuma variantiem atšķirības starp kopā stipendijās izmaksājamo līdzekļu apjomu nav.  Vienlaikus, lai jaunā stipendiju piešķiršanas kārtība šajās studiju programmās neierobežotu augstskolu kopējās iespējas piedāvāt studējošajiem vienreizējās stipendijas, piemēram, par dažādiem zinātniskiem vai studiju sasniegumiem, noteikumu projekts paredz, ka uz vienreizējām stipendijām, kas piešķirtas saskaņā ar noteikumu 8.1 2. apakšpunktu, neattiecas noteikumu 7.punktā noteiktais stipendiju fonda apmēra ierobežojums vienreizējām stipendijām.  Šīm studiju programmām, kurām ir neliels valsts finansēto studiju vietu skaits, nav sistemātiski plānots palielināt finansējumu, vai valsts finansēto studiju vietu skaitu. Galvenokārt, tādēļ, ka valsts finansēto studiju vietas ir pasūtījums pēc attiecīga skaita speciālistu, un ir pieņemama situācija, kurā ir specifiskas studiju jomas, kurās nepieciešamo speciālistu skaits ir ļoti neliels (īpaši augstākā līmeņa studijās)  Šādu studiju programmu skaits pamatstudiju programmās, balstoties uz 2014. gada piešķirtajām valsts finansētajām studiju vietām, ir ļoti neliels, aptverot 12 studiju programmas, kurās kopā studē 0,05 % no valsts finansētajās studiju vietās studējošo kopskaita. Lielākā daļa no šīm studiju programmām ir akadēmiskā vai profesionālā maģistra līmenī (Liepājas Universitātes - Rakstniecības studijas, LU - Eiropas studijas, Daugavpils Universitātes -  Māksla, LLU – Meža darbi un tehnika u.c.). Doktora studiju programmās ir 3 šādas programmas, kurās kopā studē 0,22 % no valsts finansēto doktora studiju vietu studējošo kopskaita.   Noteikumu Nr.740 20.punkts nosaka, ka izglītojamais, kas profesionālās izglītības iestādē klātienē apgūst profesionālās pamatizglītības, arodizglītības vai profesionālās vidējās izglītības programmu (izglītības programmas īstenošanas ilgums ir vismaz viens gads), no stipendiju fonda var saņemt ikmēneša stipendiju. Noteikumu Nr.740 21.punktā ir paredzēts, ka profesionālās izglītības iestādes stipendiju fondu izveido, paredzot katram izglītojamam vidēji ne mazāk kā 14,23 *euro* mēnesī.  Noteikumu Nr.740 22.punktā ir noteikts, ka izglītojamam minimālo ikmēneša stipendiju nosaka 10 *euro* apmērā.  Saskaņā ar noteikumu Nr.740 24.punktu izglītojamam var noteiktajos gadījumos piešķirt vienreizēju stipendiju un paaugstinātu stipendiju. Savukārt noteikumu Nr.740 25.punkts nosaka, ka vienreizējās stipendijas un paaugstinātās ikmēneša stipendijas apmērs nepārsniedz 71,14 *euro*.  Izglītojamā valsts budžeta stipendijas apmērs ir atkarīgs no sekmēm, līdz ar to par labām un izcilām sekmēm mācībās un aktivitāti izglītības iestādes sabiedriskajā dzīvē jauniešiem ir iespēja saņemt paaugstināto ikmēneša stipendiju.  Lai veicinātu profesionālās izglītības pieejamību un pievilcību, kā arī motivāciju mācīties un vēlmi iesaistīties izglītības iestādes sabiedriskajā dzīvē, Izglītības un zinātnes ministrijai 2015.gada budžetā apstiprināta jaunā politikas iniciatīva – stipendiju fonda palielinājums (2015.gadā 2 500 000 *euro* apmērā, 2016.gadā un turpmāk ik gadu 7 500 000 *euro* apmērā), kas ļauj profesionālās izglītības iestāžu audzēkņiem izmaksāt lielākas valsts budžeta stipendijas, jo papildus līdzšinējai valsts budžeta stipendijai profesionālās izglītības iestāžu sekmīgajiem audzēkņiem bija iespēja saņemt Eiropas Sociālā fonda (ESF) stipendijas darbības programmas “Cilvēkresursi un nodarbinātība” papildinājuma 1.2.1.1.4.apakšaktivitātes “Sākotnējās profesionālās izglītības pievilcības veicināšana” (turpmāk – projekts) ietvaros, kas tika īstenota 2007.-2013.gada Eiropas Savienības (ES) fondu plānošanas periodā, kas atbilstoši projekta laika grafikam tika noslēgts 2015.gada 31.augustā.  Stipendijas tika maksātas saskaņā ar Ministru kabineta 2008.gada 21.jūlija noteikumiem Nr.578 „Noteikumi par darbības programmas “Cilvēkresursi un nodarbinātība” papildinājuma 1.2.1.1.4.apakšaktivitāti “Sākotnējās profesionālās izglītības pievilcības veicināšana”” (turpmāk – MK noteikumi), kuru 70.punkts nosaka, ka „finansējuma saņēmējs projekta īstenošanu uzsāk ne vēlāk kā divus mēnešus pēc vienošanās par projekta īstenošanas noslēgšanas un īsteno ne ilgāk kā līdz 2015.gada 31.augustam.”  Lai sasniegtu Latvijas Nacionālā attīstības plāna noteikto mērķi 2020.gadā – sasniegt 50% pret 50% izglītojamo proporciju vispārējās vidējās izglītības un profesionālās izglītības programmās pēc pamatizglītības ieguves – tiek turpināts darbs pie profesionālās izglītības pievilcības paaugstināšanas, tajā skaitā sakārtojot iestāžu tīklu, nodrošinot infrastruktūras un aprīkojuma pilnveidi atbilstoši profesionālās izglītības programmām darba tirgus attīstības tendenču kontekstā, tādā veidā motivējot izglītojamos iegūt profesionālo kvalifikāciju un palielinot izglītojamo skaitu tautsaimniecības attīstībai būtiski svarīgu nozaru (nozares, kurās sagaidāma lielākā darbaspēka nepietiekamība) specialitātēs profesionālās izglītības programmās mācību iestādēs un pakāpeniski pārietu uz proporciju 50% pret 50%, novirzot uz profesionālo izglītību aptuveni par 10% vairāk skolēnu nekā līdz šim.  Noteikumu grozījumu projektā ietvertā tiesiskā regulējuma mērķis ir noteikt lielāku iespējamo maksimālo vienreizējās un paaugstinātās stipendijas apmēru – ne vairāk kā 150 *euro*.  Šāds atbalsts profesionālās izglītības iestāžu izglītojamajiem veicina profesionālās izglītības pieejamību un pievilcību, veido motivāciju mācīties un iesaistīties izglītības iestādes sabiedriskajā dzīvē.  Lai celtu profesionālās izglītības pievilcību profesiju izvēlē, izglītojamos motivētu sekmīgi apgūt izvēlēto profesiju un uzlabotu profesionālās izglītības konkurētspēju, paaugstinātu izglītojamo mācību rezultātus un zināšanu līmeni, motivētu izglītojamos aktīvi piedalīties profesionālās izglītības iestādes sabiedriskajā dzīvē, ārpusskolas pasākumos, konkursos, sacensībās reģionā, valstī un starptautiskajā līmenī, popularizētu profesionālās izglītības prestižu, uzlabotu izglītojamo materiālos apstākļus, kas motivētu kvalitatīvāk apgūt izvēlēto profesionālās izglītības programmu, būtiski nodrošināt finanšu resursu pieejamību profesionālās izglītības iestāžu izglītojamajiem.  Lai augstākās izglītības iestādes varētu kvalitatīvi izstrādāt savus stipendiju piešķiršanas nolikumus atbilstoši šajā noteikumu projektā noteiktajām prasībām, nepieciešams paredzēt, ka atsevišķas noteikumu projekta normas stājas spēkā 2016.gada 1.septembrī. Ņemot vērā minēto, noteikumu projekts paredz papildināt noteikumus Nr.740 ar jaunu punktu, kas paredz, ka noteikumu 4.1 punkts, 5.punkta pirmais teikums attiecībā uz augstākās izglītības iestādes pienākumu apstiprināt nolikumu, kurā nosaka stipendiju piešķiršanas kārtību augstākās izglītības iestādē un stipendiju fonda sadali, un 8.1 punkts stājas spēkā ar 2016.gada 1.septembri. |
| 3. | Projekta izstrādē iesaistītās institūcijas | Izglītības un zinātnes ministrija, Latvijas studentu apvienība |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Augstskolas un koledžas, kurām ir piešķirtas valsts finansētās studiju vietas (pašlaik 19 augstskolas un 17 koledžas).  Noteikumu grozījumi attiecas uz aptuveni 34 500 šo augstākās izglītības iestāžu studentiem, kuri studē valsts finansētajās studiju vietās.  Noteikumu grozījumu projekts attiecas uz izglītības iestādēm, kas īsteno profesionālās pamatizglītības, arodizglītības vai profesionālās vidējās izglītības programmas (pašlaik ir 59 izglītības iestādes), un izglītojamajiem, kas profesionālās izglītības iestādē klātienē apgūst profesionālās pamatizglītības, arodizglītības vai profesionālās vidējās izglītības programmu (izglītības programmas īstenošanas ilgums ir vismaz viens gads). |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

Anotācijas III, IV un V sadaļa – projekts šīs jomas neskar.

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tika nosūtīts atzinuma sniegšanai Latvijas Studentu apvienībai, Rektoru padomei, Latvijas Darba devēju konfederācijai, Latvijas Brīvo arodbiedrību savienībai. |
| 2. | Sabiedrības līdzdalība projekta izstrādē | Šīs sadaļas 1.punktā minētās institūcijas sniedza savu atzinumu par noteikumu projektu. |
| 3. | Sabiedrības līdzdalības rezultāti | Šīs sadaļas 1.punktā minētās institūcijas konceptuāli atbalsta noteikumu projektu, bet precīzāka informācija ir norādīta šo institūciju atzinumos. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildē būs iesaistītas Izglītības un zinātnes ministrija, kā arī Latvijas augstskolas un koledžas, kurām tiek piešķirtas valsts finansētās studiju vietas, kā arī profesionālās izglītības iestādes, kuras maksā stipendiju profesionālās pamatizglītības, arodizglītības un profesionālās vidējās izglītības programmās izglītojamajiem. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Izglītības un zinātnes ministre Mārīte Seile

Vizē: Valsts sekretāre Līga Lejiņa

08.01.2016. 15:15

2184

M.Strads

67047936

Maris.Strads@izm.gov.lv

D.Bīlmanis

67047702

Dainis.Bilmanis@izm.gov.lv

A.Imanta

67047955

Alla.Imanta@izm.gov.lv